b'\n_START_ARTICLE_\nLevi dev\xc5\xbeej\n_START_PARAGRAPH_\nLevi dev\xc5\xbeej je kratka pripoved, delo Lovra Kuharja, ki je znan pod psevdonimom Pre\xc5\xbeihov Voranc.\n_START_SECTION_\nVsebina\n_START_PARAGRAPH_\nPripoved Levi dev\xc5\xbeej (dev\xc5\xbeej = \xc5\xbeep) je avtorjeva prvoosebna pripoved o revnih sosedovih otrocih, ki so ostali brez matere. Kruha ni bilo dovolj in velikokrat so bili la\xc4\x8dni. Otroci so zato velikokrat na skrivaj prihajali k njim domov, saj je dobrosr\xc4\x8dna Pre\xc5\xbeihova mati kljub rev\xc5\xa1\xc4\x8dini zanje vedno na\xc5\xa1la kos kruha. Doma so jim branili hoditi k sosedom; v\xc4\x8dasih se je pripetilo, da so jih na poti k sosedovi doma\xc4\x8diji opazili, in takrat so se \xc4\x8drne pike v snegu (kot se jih spominja avtor) hitro obrnile in stekle nazaj. Kadar pa so uspeli pobegniti in so jih povabili v hi\xc5\xa1o, so bili od mraza rde\xc4\x8di v lica, strgani so bili in slabo oble\xc4\x8deni in obuti, tudi bosi, da so imeli noge rde\xc4\x8de in ozeble, u\xc5\xa1esa so jim \xc5\xa1trlela, imeli so dolge, razmr\xc5\xa1ene lase, kljub vsemu pa so se jim smejale o\xc4\x8di. \xc5\xa0e posebej se avtor spominja najmlaj\xc5\xa1ega \xe2\x80\x93 Naceja, ki ga je mati ve\xc4\x8dkrat vzela v naro\xc4\x8dje. Otroci so ji zaupali in mati je tako izvedela marsikaj zanimivega. Vsakemu je vedno dala kos kruha._NEWLINE_Ko se je materi zazdelo, da so na obisku \xc5\xbee dovolj \xc4\x8dasa, jih je prijazno odslovila in jih napotila domov, vsakemu pa je v \xc5\xbeep dala suho sadje in kruh. Starej\xc5\xa1i, ki so imeli ve\xc4\x8dje \xc5\xbeepe in pesti, so tako dobili ve\xc4\x8d hrane kot mlaj\xc5\xa1i, zato je Nacej neko\xc4\x8d pokazal \xc5\xa1e levi \xc5\xbeep, ki \xc5\xa1e ni bil poln, in dejal:\xc2\xa0\xc2\xbbTeta, tu je \xc5\xa1e en dev\xc5\xbeej.\xc2\xab_NEWLINE_V \xc4\x8drtici je zelo izrazita socialna tematika, ki je zna\xc4\x8dilna za predstavnike socialnega realizma. Liki v zgodbi so podobni tistim v delih Mi\xc5\xa1ka Kranjca, Franceta Bevka, Antona Ingoli\xc4\x8da, Cirila Kosma\xc4\x8da idr.\n_START_SECTION_\nKoro\xc5\xa1ka - levi dev\xc5\xbeej\n_START_PARAGRAPH_\nIzraz\xc2\xa0\xc2\xbblevi dev\xc5\xbeej\xc2\xab\xc2\xa0se pojavlja kot simboli\xc4\x8dno pojmovanje za Koro\xc5\xa1ko:\xc2\xa0\xc2\xbbKoro\xc5\xa1ka se, \xc4\x8de jo pojmujemo splo\xc5\xa1no, zdi kot levi dev\xc5\xbeej, pozabljen, skrit, tudi kot \xc5\xbeep, neko\xc4\x8d kr\xc4\x8devito odrezan od hla\xc4\x8d. Levi dev\xc5\xbeej, pomenljiva besedna zveza, ki se ob razmi\xc5\xa1ljanjih o sodobni koro\xc5\xa1ki identiteti simboli\xc4\x8dno prikrade iz Pre\xc5\xbeihove \xc4\x8drtice.\xc2\xab\xc2\xa0(Petra Lesjak Tu\xc5\xa1ek, Ve\xc4\x8der, 8. september)'